text: Røg du i et vejhul? Bare ærgerligt
  01 november 2014 kl. 08.10
  Hvis din bil tager skade af at ryge i et vejhul, så kan du glemme alt om at få erstatning.
  Langt de fleste kommuner vil nemlig ikke betale.
  Kun hver fjerde bilejer i 2013 fik erstatning for skader på bilen efter et møde med et vejhul, skriver FDMs medlemsmagasin Motor.
  Og det mener FDM er for dårligt.
  - Vi oplever, at kommunerne i langt højere grad end tidligere dækker sig ind under, at det er deres skøn, om en kontrol har været nødvendig og dermed har forsømt deres tilsynspligt og ansvar, siger Anne-Louise Ipland, der er advokat i FDM.
  - At kommunerne afviser så mange sager, stemmer overens med vores egne oplevelser. Det er især bevisbyrden, der er svær at løfte. Som det er i dag, er det nemlig bilejerne selv, der skal bevise, at en kommune ikke har vedligeholdt den vejstrækning, hvor skaden er sket. Det er ikke bare svært, men også for svært, mener vi, siger Anne-Louise Ipland.
  Det danske vejnet består af godt 74.000 km vej, hvoraf de 70.000 km er kommuneveje. Resten er statsveje. Det er hovedsageligt motorveje.
  